TDC har valgt at samarbejde med svenske Ericsson i stedet for kinesiske Huawei om 5G-netværk

Danmarks nye 5G-netværk bliver ikke til i samarbejde med kinesiske Huawei, som ellers er førende på området.

Det oplyser TDC i en pressemeddelelse, hvor de annoncerer et samarbejde med Ericsson. Det nye, hurtigere mobilnetværk forventes at blive afprøvet allerede denne sommer.

- Med 5G tages et kvantespring på kapacitet, internethastighed og intelligente forbindelser. Med andre ord vil 5G være startskuddet til en ny epoke for den digitale økonomi, Allison Kirkby, koncernchef og administrerende direktør for TDC Group.

Se også: EU-Parlamentet vil låse bagdøren for kinesisk spionage

Den nye epoke bliver altså skudt i gang uden hjælp fra den kinesiske teknologi-gigant Huawei. Det kinesiske firma er som sagt førende på området, men det gav dem altså ikke føringen i kapløbet om en plads i TDCs hjerte.

Se også: Glem alt om 5G: Kongen er 4G

Spionage

Beslutningen kommer i kølvandet på en heftig debat om spionage. Kritikere af Huawei mener, at firmaet kan blive presset af den kinesiske regering til at spionere på dets brugere.

Danmarks forsvarsminister, Claus Hjorth Frederiksen (V), har udtrykt frygt for kinesisk adgang til vestlig infrastruktur, ligesom der også har været debat i USA om at lade Huawei stå for 5G-netværket. Firmaet har sågar sagsøgt den amerikanske stat, fordi de føler sig uretfærdigt behandlet.

Sådan er aftalen - 5G leverer meget mere kapacitet, hurtigere internethastigheder på mobilnettet og muliggør hidtil usete digitale fremskridt og innovation. - Aftalen med Ericsson omfatter også partnerskab med TDC om opgradering af det nuværende 4G-net. - TDC forventer, at opgraderingen af udstyr i mobilnettet vil ske uden store gener for kunderne. - Det nye partnerskab mellem TDC og Ericsson indledes 1. april 2019, og kontrakten løber til udgangen af 2023, hvor Ericsson vil levere udstyr og serviceydelser på TDCs landsdækkende mobilnet. - Ericsson overtager driften af TDCs net inkl. driftscenter, installation, kundeoplevelser, planlægning og optimering af nettet. - I lighed med andre aftaler vil TDC i samråd med myndighederne regelmæssigt vurdere aftalens sikkerhedskrav. Kilde: TDCs pressemeddelelse. Vis mere Luk

Se også: Huawei sagsøger USA

TDC har heller ikke været døve overfor debatten. Det fortæller TDCs direktør til Berlingske.

- Naturligvis er vi ikke blinde for politikeres og myndigheders bekymring i debatten om Huawei, for vi har altid haft en tæt dialog med myndighederne, da TDC driver kritisk, national infrastruktur, siger Allison Kirkby.

En del af aftalen med Ericsson har også som hage, at TDC i samråd med myndighederne vil gennemgå aftalens sikkerhedskrav løbende, indtil den udløber i 2023.

Huawei: Ærgerlig beslutning Hos Huawei beklager man i dag, at TDC har valgt at bryde samarbejdet. 'Vi er skuffede over at høre resultatet af TDC's udbud,' skriver Liu Yinhanxiao fra Huaweis presseafdeling i en kommentar til Ekstra Bladet. 'Vi har arbejdet tæt sammen med TDC de seneste 12 år og leveret dem innovative og pålidelige produkter.' 'Men vi respekterer TDC's beslutning om dette projekt og vil fortsætte med at levere dem en god service. Vi ser frem til i fremtiden at arbejde med TDC på andre projekter.' Selvom Huawei nu er ude af TDC's mobilnetværk, fortsætter samarbejdet om at udbygge kabel-tv-nettet i Danmark med hurtigt internet frem til 2022.

Den seneste

Det vides ikke, om man kan kalde samarbejdet kærlighed ved første klik, men de to glæder sig til det snart tætte forhold.

- TDC er den seneste serviceudbyder i Europa for hvem vi vil opbygge 5G. Vi er meget glade over partnerskabet med TDC, ikke blot inden for 5G, men også med den tilknyttede forskning, udvikling og innovation samt det absolut nyeste inden for drift med Ericsson Operations Engine, siger Börje Ekholm, der er koncernchef for Ericsson.

Hvis alt går som planlagt, vil TDC kunne tilbyde 5G udvalgte steder over hele Danmark i slutningen af 2020.